ET Euroopa Liidu Teataja C 145/15

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 145/09)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

MUUDATUSE HEAKSKIITMISE TAOTLUS KOOSKÕLAS MÄÄRUSE (EL) nr 1151/2012 ARTIKLI 53 LÕIKE 2 ESIMESE LÕIGUGA.

„ROCAMADOUR”

ELi nr: FR-PDO-0305-01275 – 12.11.2014

KPN ( X ) KGT ( )

1. Taotlejate rühm ja õigustatud huvi

Syndicat des Producteurs de Fromages Rocamadour, Maison de l’Agriculture du Lot 430, avenue Jean Jaurès BP 199 46004 Cahors Cedex PRANTSUSMAA Tel: +33 565232221, Faks: +33 565232219, E-post: contact@aoc-rocamadour.com

Rühmal, mis koosneb juustuga „Rocamadour” seotud ettevõtjatest (tootjad, töötlejad ja laagerdajad), on õigustatud huvi taotluse esitamiseks.

2. Liikmesriik või kolmas riik

Prantsusmaa

3. Tootespetsifikaadi osa, mida muutmine (muutmised) hõlmab (hõlmavad)

—

☐

—

☒

—

☐

—

☒

—

☒

—

☐

—

☒

—

☒

4. Muudatus(t)e liik

—

☒

—

☐

5. Muudatus(ed)

Toote kirjeldus

Toote kirjelduse täiustamiseks lisati juustu „Rocamadour” organoleptiline kirjeldus. Et tagada ühtsus tootespetsifikaadi ja koonddokumendi punktide „Toote kirjeldus” vahel, lisati juustukoorikuga seoses kirjeldav sõna „vöödiline”.

Päritolutõend

Võttes arvesse riiklikes õigusaktides ja eeskirjades tehtud muudatusi, konsolideeriti osa „Tõendid selle kohta, et toode pärineb määratletud geograafilisest piirkonnast” ning selles on esitatud eelkõige deklareerimise ja registrite pidamisega seotud kohustused, millega tagatakse toote jälgitavus ja tootmistingimuste järgimine.

Eelkõige on ette nähtud ettevõtjate heakskiitmine, millega tunnistatakse, et nad suudavad täita kõnealuse nimetuse spetsifikaadi nõudeid, mida nad soovivad kasutada. Seda osa on lisaks täiendatud mitme sättega registrite ja deklareerimisdokumentide kohta, mis võimaldavad tagada toodete jälgitavuse ja kontrollida nende vastavust tootespetsifikaadi nõuetele.

Lisaks täpsustati, et kontrolle tuleb teha proovide võtmise teel laagerdumisperioodi lõpus.

Tootmismeetod

Tootmismeetodi teatavate aspektide selgitamiseks täpsustati järgmist.

— Selgitati, et mõiste „kits” hõlmab kõiki kitsi, kes on vähemalt korra poeginud. See täpsustus hõlbustab kontrollimist.

— Kitsede söötmistingimuste täpsemaks kirjeldamiseks osutati, et: — karjamaad hõlmavad nõmmesid, metsi ja madalmetsi; — kuivsööda osakaal kitsede söödas ei tohi ületada 20 % kogu kuivainesisaldusest. Lisaks loetleti lubatud haljas- ja jõusööt. Praeguseks kehtivuse kaotanud tähtaeg kääritatud sööda keelustamiseks jäeti välja.

— Säte, mis on seotud eritingimustel ajutiste erandite lubamise võimalusega, jäeti välja, kuna see ei ole enam asjakohane.

— Loomasöödas ei tohi kasutada transgeenseid tooteid, samuti ei või neid põllumajanduslikus majapidamises kasvatada. Keelu eesmärk on säilitada seos piirkonnaga ja kasutada traditsioonilisi loomade söötmise meetodeid.

— Täpsustati kitsede sööda kasvatamiseks kasutatava maa väetamismeetodeid, kuna orgaanilised väetised võivad muuta söödapiirkondade ja karjamaade taimestikku. Erimeetodite kehtestamine võimaldab seega säilitada loodusliku taimestiku mitmekesisust ja seost geograafilise piirkonnaga: „Ainsad lubatud orgaanilised väetised on kompost, sõnnik, läga, põllumajandusliku päritoluga virts, juustukodade jäätmed, aga ka mittepõllumajandusliku päritoluga orgaanilised väetised, nagu veepuhastusjaamade muda (või kõrvalsaadused) ja haljasjäätmed, kuid need peavad vastama alljärgnevatele laotamistingimustele. Need on pärit geograafilisest piirkonnast. Mittepõllumajandusliku päritoluga orgaaniliste väetiste laotamisel peab iga partii (veo- või paakauto koorem vms) puhul analüüsima patogeensete mikroobide, raskmetallide ja orgaaniliste ühendite jälgede olemasolu, lähtudes õigusaktide sätetest. Mittepõllumajandusliku päritoluga orgaaniliste väetiste laotamine põllumajandusmaale on lubatud, kui need kohe sisse küntakse ning järgitakse eripiirangud käsitlevaid kehtivaid eeskirju (kuupäevad, kaitstud alad, kogused…).”

— Märgiti, et lüps toimub kaks korda päevas lüpsiplatsil, kus lüpstakse kõiki kitsi. Rajatiste toimimist kontrollib tunnustatud tehnik.

— Nõrutatud kalgendi säilitamistingimusi täpsustati, et tagada kalgendi kvaliteet. Kalgendit võib säilitada tootja ruumides tulevaseks kasutamiseks või enne sügavkülmutamist või oskustööliste juurde saatmist. Säilitada võib temperatuuril 6 °C kuni 72 tundi. Oskustöölistele saadetud kalgend tuleb ära tarvitada transpordile järgneva 48 tunni jooksul.

— Täpsustati kalgendi sügavkülmutamise tingimusi, et ühtlustada nimetatud tegevust. Pädevate asutuste välja antud tervist käsitleva erandi alusel võib kalgendit sügavkülmutada nõrutamise lõppedes ja enne soola lisamist maksimaalselt 72 tunni jooksul pärast nõrutamise lõppu. Kalgendit sügavkülmutatakse kuni 5 cm paksuste plokkidena, mis ei tohi sügavkülmutamise ajal üksteise külge kleepuda, et võimaldada õhu ringlemist. Kalgendiploki sisetemperatuur peab olema -12 °C, mis tuleb saavutada vähem kui 12 tunni jooksul. Kui kalgendit sügavkülmutatakse ja säilitatakse kodumajapidamises kasutatavates sügavkülmikutes, peavad need paiknema juustukojas või lisahoones, millel on juustukojaga otseühendus. Sel juhul on vaja vähemalt üht sügavkülmikut külmutamiseks ja teist säilitamiseks. Nimetatud sügavkülmikuid kasutatakse üksnes kalgendi sügavkülmutamiseks ja säilitamiseks ning nendes ei või hoida muid toiduaineid. Sügavkülmutatud kalgendit võib säilitada maksimaalselt 10 kuud. Sügavkülmutamist teostatakse tootja, oskustöölise või külmhoone ruumides. Kui sügavkülmutamine toimub külmhoone ruumides, tuleb kalgend enne väljasaatmist tootja juures pakendada.

— Kontrolli lihtsustamiseks täpsustati, et kalgendi keedusoolasisalduse (0,6–0,8 %) all peeti silmas lisatud keedusoola, mitte keedusoola üldkogust.

— Täpsustati, et laagerdumine toimub selleks ettenähtud ruumides, et säilitada eriomast looduslikku mikrofloorat, mis on vajalik juustu „Rocamadour” organoleptiliste omaduste kujunemiseks.

Märgistus

Jäeti välja viited kaitstud päritolunimetusele. Lisati kohustus esitada märgisel sõnad „appellation d’origine protégée” (kaitstud päritolunimetus) ja Euroopa Liidu kaitstud päritolunimetuse logo „AOP”.

Muu

Täiustati seost käsitlevat punkti, et väljendada selgemalt seost juustu „Rocamadour” omaduste, geograafilise piirkonna ja tootjate oskusteabe vahel.

KPNi „Rocamadour” tootespetsifikaadi täitmise kontrolliga seoses täpsustati, et seda korraldatakse vastavalt kontrolliasutuse väljatöötatud kontrollikavale. Kontrolliasutuse andmeid ajakohastati.

Seoses riiklike õigusaktide ja eeskirjade arenguga esitati punkt „Riiklikud nõuded” tabelina, milles on loetletud peamised kontrollimist vajavad üksikasjad, nende viiteandmed ja hindamismeetod.

KOONDDOKUMENT

„ROCAMADOUR”

ELi nr: FR-PDO-0305-01275 – 12.11.2014

KPN ( X ) KGT ( )

1. Nimetus

„Rocamadour”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Toote kirjeldus, mida punktis 1 esitatud nimetus tähistab

„Rocamadour” on täisrasvasest toorpiimast valmistatud pehme väike kitsejuust, mille koorik on ühtlane, vöödiline, kergelt sametine ja värvuselt valge kuni kreemikas või tumebeež.

Juust on silindrikujuline ning kaalub ligikaudu 35 grammi.

Pärast täielikku kuivamist on juustu rasvasisaldus 45 % ja kuivaine kaal ei tohi jääda juustu kohta alla 14 grammi. Juustu laagerdumisaeg on alates vormist välja võtmisest vähemalt 6 päeva.

Juustumass on pehme ja deformeerub käega vajutades kergelt. Suus tundub juust „Rocamadour” kreemjas, st et juustumass sulab kergesti ja katab suu siseküljed. Juust on suus sulav. Juustukoorik ja -mass on ühtlased ning mõjuvad sellisena ka suus.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kitsede igapäevane söödaratsioon peab sisaldama geograafilisest piirkonnast pärinevat sööta vähemalt 80 % ulatuses, sest piirkonna põllumajandusressursid ei võimalda söödavajadust täielikult katta.

Sööt koosneb rohust, püsi- ja ajutistelt rohumaadelt saadud heinast, õlgedest ja üheaastastest söödataimedest, v.a ristõielised taimed. Kuivsööda osakaal kitsede söödas ei tohi ületada 20 % kogu kuivainesisaldusest.

Kääritatud sööda kasutamine kitsede söödaratsioonis on keelatud.

Jõusööda osakaal kitsede päevaratsioonis peab jääma alla 30 % kogu kuivainesisaldusest. Lubatud jõusööt on määratletud positiivses loetelus.

Loomade söödas on lubatud üksnes taimed, kaassaadused ja täiendsööt, mis ei ole saadud transgeensetest toodetest.

Transgeensete kultuuride kasvatamine on keelatud kõikidel põllumajandusettevõtte aladel, kus toodetakse piima, millest valmistatakse päritolunimetusega juustu „Rocamadour”. Keeld hõlmab kõiki taimeliike, mida võib kasutada põllumajandusettevõttes kasvatatavate loomade söödaks, samuti kõiki kultuure, mis võivad söödakultuure nakatada.

Juustu valmistamiseks kasutatav piim peab pärinema Alpi või Saaneni tõugu kitsedelt või nende kahe tõu ristanditelt.

Lisaks toorpiimasaadustele lubatakse piima koostises ja juustu valmistamisel koostis- ja abiainetena või lisanditena kasutada laapi, bakterite puhaskultuure, pärme, hallitusseeni ja soola.

3.4. Tootmise erietapid, mis peavad toimuma määratletud geograafilises piirkonnas

Piima tootmine ning juustu valmistamine ja laagerdumine peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Juustul „Rocamadour” on märgis, mis on vähemalt 4 cm läbimõõduga ja millele on märgitud nimi „Rocamadour”, märge „appellation d’origine protégée” ja Euroopa Liidu kaitstud päritolunimetuse logo „AOP”.

Tootmiskohas ühte pakendisse pakendatud juustupartii võib märgistada vaid ühe märgisega, juhul kui juust on suunatud müügiks lõpptarbijale supermarketite juustuletis.

Kui tootja või tema otseses alluvuses olev isik müüb juustu põllumajandusettevõttes või turul otse, peab iga müüdav juustuühik olema varustatud vähemalt ühe märgisega. Müügiletil peab olema silt järgmiste andmetega: tootja ja/või laagerdaja nimi, tootmiskoha ja/või laagerdamiskoha aadress, päritolunimetus, märge „appellation d’origine protégée” (kaitstud päritolunimetus).

4. Geograafilise piirkonna täpne määratlus

Geograafiline piirkond hõlmab osaliselt Loti departemangu, selle keskosa, mida tuntakse nime all „des Causses”, aga ka Aveyroni, Corrèze’i, Dordogne’i, Tarn-et-Garonne’i departemange.

Aveyroni departemang : kommuunid: Ambeyrac, Balaguier-d’Olt, La Capelle-Balaguier, Causse-et-Diège, Foissac, Martiel, Montsalès, Ols-et-Rinhodes, Sainte-Croix, Salvagnac-Cajarc, Saujac, Villeneuve.

Corrèze’i departemang : kommuunid: Chartrier-Ferrière, Chasteaux, Estivals, Nespouls, Turenne.

Dordogne’i departemang : kommuunid: Archignac, Borrèze, La Cassagne, Cazoulès, Chavagnac, La Dornac, Jayac, Nadaillac, Orliaguet, Paulin, Peyrillac-et-Millac, Saint-Amand-de-Coly, Salignac-Eyvigues.

Loti departemang : kantonid Cahors Nord-Ouest, Cahors Nord-Est, Cahors Sud, Cajarc, Catus, Gramat, Labastide-Murat, Lauzès, Limogne-en-Quercy, Livernon, Luzech, Martel, Saint-Germain-du-Bel-Air, Saint-Géry, Souillac ja kommuunid Albiac, Anglars (üksnes see osa, mis paikneb teest nr 940 ja Lascuradesi ojast läänes), Anglars-Nozac, Arques, Aujols, Autoire, Aynac, Bach, Bagat-en-Quercy, Béduer, Belmontet, Belmont-Sainte-Foi, Le Boulvé, Le Bourg (üksnes see osa, mis paikneb riigimaanteest nr 140 ja teest nr 940 läänes), Calès, Carennac, Cézac, Cieurac, Condat, Cremps, Dégagnac, Escamps, Fajoles, Fargues, Faycelles, Flaujac-Poujols, Floressas, Gindou, Gintrac, Gourdon, Grézels, Issendolus, Laburgade, Lacapelle-Cabanac, Lacapelle-Marival (üksnes see osa, mis paikneb teest nr 940 ja teest nr 218 läänes), Lalbenque, Lamothe-Fénelon, Lascasbanes, Lavercantière, Lhospitalet, Loubressac, Loupiac, Mauroux, Mayrinhac-Lentour, Nadaillac-de-Rouge, Payrac, Les Quatre-Routes, Reilhaguet, Pern, Prudhomat, Rampoux, Le Roc, Rouffilhac, Rudelle, Rueyres, Saignes, Saint-Cirq-Souillaguet, Saint-Clair, Saint-Jean-Lagineste, Saint-Jean-Lespinasse, Saint-Matré, Saint-Michel-Loubéjou, Saint-Médard-de-Presque, Saint-Pantaléon, Saint-Projet, Salviac, Saux, Sérignac, Strenquels, Thédirac, Thémines, Théminettes, Touzac, Vaylats, Le Vigan,

Tarn-et-Garonne’i departemang : kommuunid: Caylus, Lacapelle-Livron, Loze, Saint-Projet.

5. Seos geograafilise piirkonnaga

5.1. Geograafilise piirkonna eripära

a) Loodustegurid

Päritolunimetusega on hõlmatud järgmised põllumajanduspiirkonnad: Causses ja Loti, Dordogne’i ja Célé orud, Bouriane’i idaosa, Limargue’i lääneosa, Quercy Blanci põhjaosa ja Causses de Quercy. Piirkonda iseloomustab peamiselt lubjakivipinnas, milles on karstilehtrid ja sügavad avad, kuhu imbub kogu vesi.

Pinnasest tulenevalt näib piirkond kesine ja kuiv ning sealsed mullad on väheviljakad.

Piirkonna looduslikus taimestikus domineerivad noored tammed, mis on iseloomulikud kuivadele ja lubjakivistele aladele. Seetõttu on maastik valdavalt lage, kohati leidub puudesalusid ja korrapäratuid õhukese ja kuiva rohukattega lapikesi, seda peamiselt lubjakiviplatoodel. Kuigi suvel leidub põõsaid ja rohtu, on taimestik üldiselt kesine ja kuiv.

b) Inimtegurid

Juust „Rocamadour” on Loti departemangu ja selle ümbruse üks vanimaid kohalikke tooteid. Seda tõendab 1451. aasta rendileping, mis oli sõlmitud piirkonna süserääni, kelleks tol ajal oli piiskop Evreux, ning tema vasallide vahel ja kus määrati kindlaks kümnisemaks, mida tasuti „Rocamadouri nimelise juustuna”.

Veel tänapäeval tuleb juustu „Rocamadour” tootjate oskusteave kogu tootmisprotsessi vältel esile.

Suurem osa kitsedele antavast söödast on pärit geograafilisest piirkonnast. Kuiv- ja jõusööta kasutatakse piiratud hulgal. Geograafilises piirkonnas toodetud sööt moodustab loomade söödaratsioonist vähemalt 80 %.

Tootjad kasutavad üksnes kitsede täisrasvast toorpiima. Laagerdunud piimale lisatakse kiirelt laapi ja sellele järgneb aeglane kalgendamine piimhappebakteritega, mis kestab vähemalt 20 tundi. Seejärel lastakse massil aeglaselt ja loomulikult nõrguda, et saada niiske kalgend, mille kuivainesisaldus on enne vormidesse asetamist üle 31 %.

Järgmiseks segatakse juustumassi sool ja asetatakse mass siis väikestesse vormidesse (läbimõõt 60 mm ja kõrgus 16 mm).

Tootmisprotsess jätkub laagerdamisega, kuhu kuulub 24-tunnine kuivatamisetapp suhteliselt kõrgel temperatuuril. Seejärel viiakse toode laagerdumisruumi, kus on kindlad temperatuuri- ja niiskustingimused.

5.2. Toote eripära

„Rocamadour” on täisrasvasest toorpiimast valmistatud väike ümmargune kitsejuust, mis kaalub ligikaudu 35 g ja mille kuivainesisaldus on väike (vähemalt 14 g juustu kohta).

Juustukoorik on sametise pinnaga.

Suus tundub juust „Rocamadour” kreemjas, juustukooriku ja -massi tekstuur on ühtlane ja suus sulav.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Kuiv geograafiline piirkond on sobiv kitsede kasvatamiseks. Juustu „Rocamadour” valmistamiseks ettenähtud piima tootmisel kasutatavate loomakasvatusmeetodite raames eelistatakse geograafilisest piirkonnast pärit sööta. Suure haljassööda osakaaluga sööt võimaldab saada algupärase mikroflooraga piima ja kuna piima kasutatakse pastöriseerimata kujul, säilib mikrofloora ka juustus.

Seen Geotrichum annab juustule „Rocamadour” sametise välimuse. Aeglane ja loomulik nõrgumine ning laagerdumisruumi temperatuuri- ja niiskustingimused annavad tulemuseks suhteliselt niiske kalgendi, mis soodustab seene Geotrichum arengut.

Nõrgumine ja laagerdumine toimuvad kahes üksteisele järgnevas etapis. Sellest tulenevalt on lõpptootes väike kuivainesisaldus.

Nõrgumis- ja laagerdumistingimused aitavad samuti kaasa pinnakooriku tekkele ning koorikust juustusüdamikuni kreemja, suus sulava ja ühtlase tekstuuri moodustumisele, mis kõik on juustule „Rocamadour” iseloomulik ja mida võib pidada ka täispiima kasutamise tulemuseks.

Juustu „Rocamadour” ümar ja lame kuju ning väike kaal tulenevad läbimõõdu ja kõrguse poolest eriliste vormide traditsioonilisest kasutamisest.

Seega mängib juustu „Rocamadour” valmistamisel rolli geograafilise piirkonna eriomaduste, looduslike tingimuste ja inimteguri koosmõju.

Viide spetsifikaadi avaldamisele

(Käesoleva määruse artikli 6 lõike 1 teine lõik (2))

https://info.agriculture.gouv.fr/gedei/site/bo-agri/document_administratif-ab406329-e35e-4155-adb7-c276fbba1221/telechargement

(1) ELT L 343, 14.12.2012, lk 1.

(2) Vt joonealune märkus 1.